Diari Oficial de la Generalitat Valenciana


Sumari del DOGV 9390, del 25-07-2022 (2022/7093)

DECRET 23/2022, de 21 de juliol, del president de la Generalitat, pel qual es crea la Comissionada de la Presidència de la Generalitat per a la Digitalització i la Ciberseguretat de la Comunitat Valenciana.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9390

Data del DOGV
:   25-07-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7093


Data del document
:   21-07-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * telecomunicació
    * legislació

DECRET 23/2022, de 21 de juliol, del president de la Generalitat, pel qual es crea la Comissionada de la Presidència de la Generalitat per a la Digitalització i la Ciberseguretat de la Comunitat Valenciana. [2022/7093]  
PREÀMBUL  
  
Una de les àrees funcionals de la Generalitat que hui dia té una importància transcendental és la referent a les polítiques digitals i les tecnologies de la informació i de la comunicació, per la seua implicació en la totalitat de competències que gestiona el Consell i el sector públic instrumental de la Generalitat.  
Es fa necessari tindre una visió global de la situació en matèria de seguretat de la informació, per tal de dur endavant una estratègia coherent en la planificació, coordinació i control de les polítiques digitals, de les tecnologies de la informació, les telecomunicacions i comunicacions corporatives i la teleadministració de la Generalitat, que permeten continuar amb la transformació digital de la Comunitat Valenciana i de l'administració de la Generalitat.  
La Universitat d'Alacant dedica especial atenció a l'estudi i desenvolupament de la tecnologia, la ciència i les polítiques digitals de la Comunitat Valenciana, en la realitat històrica, social i econòmica en la qual es troba inserida. I, en particular, el departament de Física, Enginyeria de Sistemas i Teoria del Senyal té una àmplia experiència en la matèria.  
En virtut d'això, de conformitat amb el que preveu l'article 12 de la Llei 5/1983, de 30 de desembre, del Consell, i per a l'exercici de les funcions d'assessorament, i de disseny i avaluació de les polítiques públiques, arreplegades en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i en el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat,  
  
  
DECRETE  
  
Article 1. Creació  
Es crea la Comissionada de la Presidència de la Generalitat per a la Digitalització i la Ciberseguretat de la Comunitat Valenciana.  
  
Article 2. Objecte  
Aquesta Comissionada té per objecte l'anàlisi de la situació de la Generalitat en matèria de polítiques digitals i la realització d'estudis i informes per a la millora d'aquestes.  
  
Article 3. Nomenament de la Comissionada  
Es nomena Carolina Pascual Villalobos, professora titular de la Universitat d'Alacant del Departamento de Física, Enginyeria de Sistemes i Teoria del Senyal, com a Comissionada de la Presidència de la Generalitat per a la Digitalització i la Ciberseguretat de la Comunitat Valenciana.  
  
  
Article 4. Mitjans  
La Comissionada de la Presidència de la Generalitat per a la Digitalització i la Ciberseguretat de la Comunitat Valenciana comptarà amb el necessari suport administratiu i material, mitjançant l'adscripció dels recursos que siguen necessaris, dels programes pressupostaris corresponents a la Presidència de la Generalitat.  
  
  
DISPOSICIÓ ADDICIONAL  
  
Única. Incidència econòmica en la dotació de despesa  
L'aplicació i el desenvolupament d'aquest decret no podran tindre cap incidència en la dotació dels capítols de despesa assignats a la Presidència de la Generalitat i, en tot cas, hauran de ser atesos amb els seus mitjans personals i materials.  
DISPOSICIONS FINALS  
  
Primera. Aplicació de les disposicions del decret  
La Presidència de la Generalitat adoptarà les mesures necessàries per a l'aplicació i execució del que disposa aquest decret.  
  
Segona. Entrada en vigor  
Aquest decret entrarà en vigor el dia de la publicació en el Diari Oficial de la Generalitat Valenciana.  
  
València, 21 de juliol de 2022  
  
El president de la Generalitat:  
Ximo Puig i Ferrer